
GRADONAČELNIK
P O Z I V
za podnošenje zahtjeva za otpis dospjelog i nenaplaćenog odnosno neplaćenog duga s osnove kamata nastalih do dana stupanja na snagu Uredbe o kriterijima, mjerilima i postupku za odgodu plaćanja, obročnu otplatu duga te prodaju, otpis ili djelomičan otpis potraživanja
1. Pozivaju se fizičke i pravne osobe na podnošenje zahtjeva za odgodu plaćanja, obročnu otplatu duga te prodaju, otpis ili djelomičan otpis potraživanja s osnove kamate temeljem Uredbe o kriterijima, mjerilima i postupku za odgodu plaćanja, obročnu otplatu duga te prodaju, otpis ili djelomičan otpis potraživanja koju je Vlada Republike Hrvatske donijela na sjednici 5. srpnja 2012. godine i koja je stupila na snagu 9. srpnja 2012. godine (objava u Narodnim novinama br. 76 od 9.07.2012.)

2. Rok za podnošenje zahtjeva je 07.09.2012. godine, a zahtjevi se predaju putem pošte ili neposredno u Pisarnici Grada Sinja, Dragašev prolaz 10,21230 Sinj.

3. Pravna osoba može podnijeti pisani zahtjev za otpis dospjelog i nenaplaćenog duga s osnove kamata koji je nastao do dana stupanja na snagu citirane Uredbe, a uz zahtjev je dužna priložiti podatak o kreditnom rejtingu od banaka.

4. Zahtjevi iz točke 1. ovog poziva podnose se po osnovu dugovanja s osnova kamata nastalih do dana stupanja na snagu citirane Uredbe temeljem svih dospjelih, a nepodmirenih obveza prema Gradu Sinju koja bi bila prihod proračuna Grada Sinja, osim onih s naslova javnih davanja izuzev naknada za koncesije.

Javna davanja su sva davanja koja su kao javna davanja utvrđena Općim poreznim zakonom, izuzev naknada za koncesiju.

5. Fizičke i pravne osobe koje podnose zahtjev po ovom pozivu ne mogu istodobno podnijeti i zahtjev za odgodu ili obročnu otplatu duga.

6. Nepravodobni zahtjevi za otpis duga s osnove kamata odbacit će se i neće razmatrati.

7. Dospjeli dug s osnove kamata otpisat će se ako fizička i pravna osoba kao podnositelj zahtjeva po ovom pozivu u roku od 30 dana od dana usklađenja stanja duga s Upravnim odjelom za financije, na propisane uplatne račune prihoda proračuna Grada Sinja uplati glavnicu duga za koji podnosi zahtjev za otpis kamata.

Obrazloženje:
Vlada Republike Hrvatske donijela je Uredbu o kriterijima, mjerilima i postupku za odgodu plaćanja, obročnu otplatu duga te prodaju, otpis ili djelomičan otpis potraživanja kojim je utvrdila kriterije, mjerila i postupak između ostalog i za otpis ili djelomičan otpis potraživanja jedinica lokalne i područne (regionalne) samouprave, temeljem čega Grad Sinj upućuje poziv za podnošenje naslovnog zahtjeva. 
Gradonačelnik: 
Ivica Glavan, prof. v.r.

